b'\n_START_ARTICLE_\nFjodor Tjutin\n_START_SECTION_\nUra\n_START_PARAGRAPH_\nTjutin aloitti uransa Metallurg Novokuznetskin kakkosjoukkueessa kaudella 1998\xe2\x80\x931999. Pelattuaan my\xc3\xb6s I\xc5\xbestal I\xc5\xbeevskiss\xc3\xa4 h\xc3\xa4n nousi korkeimmalle sarjatasolle Ven\xc3\xa4j\xc3\xa4n superliigaan kaudella 2000\xe2\x80\x932001 SKA Pietarin riveiss\xc3\xa4._NEWLINE_New York Rangers varasi Tjutinin NHL:\xc3\xa4\xc3\xa4n vuonna 2001, mink\xc3\xa4 my\xc3\xb6t\xc3\xa4 h\xc3\xa4n siirtyi kaudeksi 2001\xe2\x80\x932002 OHL-junioriliigan Guelph Stormiin, jossa h\xc3\xa4n teki 53 ottelussa puolustajalle erinomaiset 19 + 40 = 59 pistett\xc3\xa4. Seuraavaksi kaudeksi h\xc3\xa4n palasi Ven\xc3\xa4j\xc3\xa4lle, ja pelasi SKA Pietarin lis\xc3\xa4ksi Ak Bars Kazanissa. Rangersin organisaatiossa Tjutin aloitti kaudella 2003\xe2\x80\x932004 AHL-farmijoukkue Hartford Wolf Packin kanssa ennen NHL-debyytti\xc3\xa4\xc3\xa4n 12. helmikuuta 2004 ottelussa Philadelphia Flyersi\xc3\xa4 vastaan._NEWLINE_Kaudella 2004\xe2\x80\x932005 Tjutin palasi toistamiseen SKA Pietariin NHL-kauden peruunnuttua ty\xc3\xb6sulun vuoksi. NHL-pelien jatkuttua Tjutin kuului kolmen kauden ajan Rangersin runkomiehist\xc3\xb6\xc3\xb6n kunnes hein\xc3\xa4kuussa 2008 h\xc3\xa4n ja Christian B\xc3\xa4ckman siirtyiv\xc3\xa4t Columbus Blue Jacketsiin vaihdossa Nikolai \xc5\xbderdeviin ja Dan Fritscheen._NEWLINE_Ven\xc3\xa4j\xc3\xa4n maajoukkueissa Tjutin on saavuttanut nuorten maailmanmestaruuden vuosina 2002 ja 2003 sek\xc3\xa4 maailmanmestaruuden vuonna 2008.'